**ПРИРОДНА И КУЛТУРНА БАШТИНА СРБИЈЕ; ГЕОГРАФИЈА ЗАВИЧАЈА; СРБИ У РЕГИОНУ И ДИЈАСПОРИ**

1. **ПРИРОДНА БАШТИНА СРБИЈЕ –** Баштина означава природне, културне, духовне и историјске вредности које су стварали преци, а наслеђују их потомци. Баштину чине природна, историјска и културна достигнућа на некој територији. У нашој земљи постоји неколико заштићених природних подручја: национални паркови, паркови природе, строги, општи и специјални резервати природе, предели изузетних одлика и споменици природе.

* **ОБЕДСКА БАРА** је најстарије заштићено подручје у Србији;
* **НП ФРУШКА ГОРА** је најстарији национални парк у Србији. Парк одликују мешовите шуме храста, беле липе и букве (90% површине), минерални извори (бања Врдник и Сланкамен), вештачка језера, 17 православних манастира, археолошка утврђења, тврђаве (Петроварадин)...
* **НП ЂЕРДАП** је познат по специфичној флори и фауни (орах, јоргован, сребрна липа...), културно-историјским објектима (Лепенски вир, Трајанов пут и Трајанова табла, Голубачки град...);
* **НП ТАРА** је у Западној Србији, познат по ендемичним и реликтним врстама (Панчићева оморика и Панчићев скакавац), као и манастиру Рача...
* **НП КОПАОНИК** је најмањи национални парк, одликује се ендемитима као што су: копаоничка чуваркућа, копаоничка љубичица и Панчићева режуха.
* **НП ШАР ПЛАНИНА** је најјужнији и највиши НП основан са циљем да се заштите старе шуме молике и мунике.
* **ПАРКОВИ ПРИРОДЕ** су Стара планина, Златибор, Голија, Шарган-Мокра гора, Сићевачка клисура Нишаве..;
* **РЕЗЕРВАТИ ПРИРОДЕ** су Сува планина, Кукавица, Увац, Делиблатска пешчара...;
* **ПРЕДЕЛИ ИЗУЗЕТНИХ ОДЛИКА** су Авала, Велико ратно острво, клисура реке Градац, Овчарско-кабларска клисура...;
* **СПОМЕНИЦИ ПРИРОДЕ** су Ђавоља варош, Лазарев кањон, Рисовача, Ресавска пећина..;

1. **КУЛТУРНА БАШТИНА** судобра наслеђена из прошлости. Културна баштина подразумева материјалну и нематеријалну културну баштину.

* **Материјална културна баштина** је покретна и непокретна. **Непокретна**  културна добра суспоменици културе, археолошка налазишта и знаменита места. **Покретна** културна добра су уметничко-историјска дела, архивска грађа, филмска грађа, старе и ретке књиге.
* **Нематеријална културна баштина** се преноси са генерације на генерацију (језик,обичаји, традиција, музика, стари занати).

1. **СВЕТСКА БАШТИНА ПОД ЗАШТИТОМ УНЕСКА – Унеско** је специјална организација Уједињених нација за образовање, науку и културу са циљем заштите и очувања културно-историјског наслеђа. На Унесковој листи светске културне баштине у Србији су следећа непокретна материјална добра:

* Стари Рас и Сопоћани, манастир Студеница, средњовековни споменици на Косову, Гамзиград – Ромулијана, средњовековни надгробни споменици – стећци (локалитет Мраморје).

1. **ГЕОГРАФИЈА ЗАВИЧАЈА –** Завичај или родни крај је место у коме смо се родили, док се простор у ком се налази школа, са најближом околином назива локална средина. У ширем смислу, локална средина се поклапа са територијом општине, града или округа са свим природно-географским и друштвено-географским елементима.

**Округ** је територијално-административна целина у чијим границама се налази један, ређе два града и општине (нпр. Мачвански округ подразумева општине Лозница, Шабац, Мали Зворник, Љубовија).

**Општина** је мања територијална целина унутар округа, састављена од мањих територијалних јединица, месних заједница.

При проучавању завичаја могу нам помоћи географске и тематске карте Србије, интернет странице, географска литература, као и теренски рад.

- **Проучавање географског положаја и величине територије завичаја** подразумева: дефинисање географског простора завичаја, одређивање положаја завичаја у односу на планине, реке и веће градове, одређивање површине завичаја, издвајање физиономских делова завичаја;

- **Проучавање физичко-географских карактеристика завичаја** подразумева: именовање облика рељефа, анализу утицаја климатских елемената и фактора на простор завичаја, објашњење који су главни речни токови у твом завичају, анализу типова земљишта, набрајање биљних и животињских врста и утврђивање оних које су заштићене...

- **Проучавање друштвено-географских карактеристика завичаја** подразумева: објашњење демографских процеса (број становника, миграције, природно кретање становништва...); анализу привредних делатности; анализу мреже улица користећи рачунар; анализу функционисања саобраћаја и комуналних услуга у твом завичају; утицај привреде на животну средину...

1. **СРБИ У РЕГИОНУ –** Срби су били најбројнији народ у СФРЈ. Распадом заједничке државе, велики број Срба остао је ван територије Србије, а данас их је највише у Црној Гори, Хрватској и Босни и Херцеговини.

* **Срби у Црној Гори –** Највећи број Срба живи у северном делу Црне Горе (Пљевља, Бијело Поље, Беране и Андријевица), као и у Црногорском приморју **(Херцег Нови, Котор, Тиват, Будва и Бар). Срби у Црној Гори** имају богато културно наслеђе (српске цркве и манастири – манастир Острог);
* **Срби у БиХ** су поред Бошњака и Хрвата, један од три конститутивна народа, који у највећем броју живе у Републици Српској, једном од два ентитета БиХ. Срби у БиХ говоре српски језик ијекавског изговора и у највећем броју су православне вере. Културна баштина Срба у БиХ обухвата уметност, архитектуру, музику, књижевност...;
* **Срби у Хрватској –** историја српског народа на територији Хрватске дуга је више од 700 година. Највећи број Срба живи у Загребу, Банији, Кордуну, Лици, северној Далмацији, Славонији и Барањи. Број Срба у Хрватској је драстично смањен услед сукоба на територији бивше СФРЈ (1991 – 1995).
* **Срби у осталим државама региона** живе у Словенији, Северној Македонији, Румунији, Мађарској...Срби у Словенији чине око 2% укупног становништва ове државе. Општина Чрмољен је општина у Словенији са српским староседеоцима још од средњег века. Срби у Северној Македонији живе у највећем броју на северу ове државе, око Куманова и Скопља. Последње веће досељавање Срба у Северну Македонију догодило се после Другог светског рата, када је велики број стручњака населио тај простор. Највећи број Срба у Албанији живи у Скадру и његовој околини, као и у централним деловима државе.

**Срби** су населили Панонску низију, односно делове Румуније и Мађарске за време великих сеоба у 17. и 18. веку. Најбројније српске заједнице у Румунији су у Темишвару, Ченеју, Немету... Срби у Мађарској углавном насељавају Будимпешту.

1. **СРБИ У ДИЈАСПОРИ –** Велики број Срба живи у дијаспори, а разлог за њихово исељавање из Србије углавном су економски. Дијаспору чине држављани Србије који живе у иностранству и исељеници са територије наше земље /региона и њихови потомци. Исељавање Срба у САД почело је крајем 19. века. Исељавање између два светска рата преусмерено је на Канаду, а мањим делом у Аустралију и Јужну Америку. Срби у Аустралији данас у највећем броју живе у Мелбурну и Сиднеју. Срби у Аустралији своју традицију изражавају кроз песме, игре, фолклорна друштва, као и културно - уметничке манифестације у оквиру црквено школских општина. Током шездесетих година 20. века велики број Срба отишао је на привремени рад у развијене европске државе, а многи од њих су тамо остали да живе (Немачка, Аустрија, Швајцарска, Француска, Шведска...)

Распад заједничке државе СФРЈ довео је до нових миграција Срба широм света. У том периоду је због економске ситуације отишао велики број високообразованих младих људи.

**ПИТАЊА ЗА ПРОВЕРУ ЗНАЊА:**

1. Које је најстарије заштићено подручје у Србији?
2. Наброј врсте заштићених природних подручја у Србији.
3. Којим природним и културним туристичким вредностима се издваја НП Фрушка Гора?
4. Наведи и на карти Србије покажи свих 5 националних паркова.
5. Да ли Ђавоља варош припада групи споменика природе или групи паркова природе?
6. Шта обухвата културна баштина?
7. Наброј врсте непокретних, а затим покретних културних добара у Србији.
8. Која непокретна материјална добра су на Унесковој листи светске културне баштине у Србији?
9. Објасни појмове завичај и локална средина.
10. Шта обухвата проучавање географског положаја, физичко-географских и друштвено-географских карактеристика завичаја?
11. У којим државама региона живи највећи број Срба ?
12. Шта значи појам дијаспора?
13. Који су главни разлози исељавања становништва у иностранство?
14. Како српска заједница у Аустралији негује културни идентитет?
15. У којим европским државама живи највећи број Срба?